Konferencia Sacrum a príroda tentoraz na Zemplíne

Začiatok nového akademického roka a príchod jesene pre Gréckokatolícku teologickú fakultu PU v Prešove vždy znamená obdobie, kedy prebieha ďalšia z medzinárodných podujatí s názvom Sacrum a príroda (ďalej SaP). Ide o podujatie, ktoré má svoj pôvod v činnosti Pápežskej akadémie v Krakove (dnes Pápežská univerzita Jána Pavla II.) od roku 2003. GTF PU sa stala súčasťou tohto významného vedeckého projektu od roku 2009. V súčasnosti sa konferencia pripravuje recipročne, čo prispieva k vitalite niekoľkoročnej medziinštitucionálnej spolupráce.

V dňoch 28. – 29.09.2018 hostila účastníkov Cirkevná škola v prírode sv. Lukáša vo Viničkách. Dôvodom zamieňania miesta realizácie vedeckého podujatia SaP je snaha predstaviť účastníkom a početnému zástupu poľských turistov vždy nové miesta, možno menej objavené a spoznané. Vinohradnícka oblasť *Tokaj*, kde sa podujatie konalo,je geograficky uzatvorená oblasť vinohradníctva a vinárstva v povodí rieky Bodrog, severne na Slovensku ohraničená Zemplínskymi vrchmi, vrchom Rozhľadňa (469 m) a na juhu v Maďarsku ohraničená sútokom riek Tisa a Bodrog.

Tradíciou a špecifikom podujatia SaP je to, že počas dvoch dní majú poslucháči možnosť nielen počuť kvalitné prednášky, zamerané na ochranou stvorenstva a človeka, ale taktiež využiť nádherné prírodné scenérie k tomu, aby i oči a srdce neostali ukrátené o nezabudnuteľný zážitok. Prvý deň konferencie, po úvodnom slove dekana GTF Mons. prof. ThDr. Petra Šturáka, PhD., a pozdravnom slove Mons. Dr.h.c. ThDr. Ján Babjak SJ, PhD., veľkého kancelára fakulty, predniesli svoje príspevky títo prednášajúci: ks. prof. dr hab. Maciej Ostrowski*: Ochrona jakości życia w kontekście Encykliki Laudato si’*; prof. ThDr. Marek Petro, PhD.: *Nebezpečenstvá kultúry relativizmu v paradigmách zdravia a života človeka*; Ing. Samuel Bruss: *Hipoterapia – spôsob uzdravenia na tele i na duši*; ks. dr Jan Klimek, Mgr inż. Elżbieta Filek, Mgr. Dobromiła Olewicz: *W poszukiwaniu piękna – od natury ku abstrakcji. Korelacje horti i arteterapii* a doc. ThDr. Peter Tirpák, PhD., ktorý predstavil reflexiu nad ochranou zdravia života a rodiny s názvom *„Kedy menej je viac.“* Súčasťou teoretickej časti bolo ešte niekoľko príspevkov, ktoré ostali publikované iba v konferenčnom zborníku.

Praktická časť v teréne sa začala v prvý deň konania konferencie. Popoludní sa zúčastnení plavili po rieke Bodrog do susedného Maďarska, do mesta Sárospatak v Boršodsko-abovsko-zemplínskej župe. Jednou z navštívených dominánt mesta bola aj bazilika Nepoškvrneného počatia Panny Márie, kde sú uložené ostatky sv. Alžbety Uhorskej (nar. 1207), ktorá sa podľa viacerých prameňov narodila v tomto meste. Druhý deň pokračoval terénny program v Trebišove a to prehliadkou Gréckokatolíckeho chrámu Zosnutia Presvätej Bohorodičky a Rímskokatolíckeho kostola Návštevy Panny Márie. Súčasťou programu bola tiež návšteva Vlastivedného múzea v Trebišove, kde mohli účastníci vidieť externú expozíciu: stroje a traktory, vývoj mlatby, kroje, remeslá, parné oracie súpravy, expozície tokajského vinohradníctva a vinárstva. Popoludňajší program patril návšteve školského zariadenia SOŠ Poľnohospodárstva a služieb na vidieku, el. pracovisko Viničky, kde p. Peter Bodnár (pivničný majster školy) veľmi pútavo hovoril o význame hrozna a vína vo výžive človeka. Zážitok umocnilo i ochutnanie tokajského vína podľa odrôd Furmint, Lipovina a Muškát žltý.

Text a foto: doc. ThDr. Peter Tirpák, PhD.

*Katedra aplikovanej edukológie*